የተባበሩት መንግስታት ድርጅት እና የአፍሪካ ሕብረት የመሪዎች ስብሰባ
የተባበሩት መንግስታት ድርጅት ዋና ጸሃፊ አንቶኒዮ ጉቴሬዥ እና የአፍሪካ ሕብረት ሊቀመንበር ሙሳ ፋኪ ረቡዕ እለት በዩናይትድ ስቴትስ ኒው ዮርክ በሚገኘው የመንግስታቱ ድርጅት ዋና ቢሮ በአምስተኛው የአፍርካ ሕብረት እና የመንግስታቱ ድርጅት ስብሰባ ላይ ተገኝተዋል፡፡ የመንግስታቱ ድርጅት እና የአፍሪካ ሕብረት በሰላም እና ጸጥታ ዙሪያ ሊኖራቸው ስለሚገባው የላቀ ትብብር እና አጀንዳ 2063 እና አጀንዳ 2030 ተብለው በሚታወቁት የዘላቂ ልማት ጉዳዮች ላይም ተወያይተዋል፡፡
ከዚህ በተጨማሪም ሁለቱ መሪዎች በኮቪድ 19፣ በነጻ ገበያ እና በአየር ንብረት ለውጥ ዙሪያ የተወያዩ ሲሆን አንቶኒዮ ጉቴሬዥ በአሁን ሰዓት በሰሜን ኢትዮጵያ እየተካሄደ ስላለው ግጭት እንዲሁም በታላቁ ሕዳሴ ግድብ ዙሪያም ሃሳቦችን አንሸራሽረዋል፡፡ በዚህ ጉዳይ ላይም የተባበሩት መንግስታት ድርጅት ዋና ጸሃፊ አንቶኒዮ ጉቴሬዥ "157 ከባድ መኪኖች ወደ መቀሌ ደርሰዋል፡፡ ስለዚህ ሰብዓዊ ድጋፎች ውጤታማ በሆነ መልኩ በድጋሚ እየጀመሩ ነው፡፡ ምናልባት የምንፈልገውን ያህል ላይሆን ይችላል፡፡ ነገር ግን ይሄ ጥሩ ምልክት ነው፡፡ እንዲሁም የተባበሩት መንግስታት ድርጅት በረራዎች ከአዲስ አበባ መቀሌ በድጋሚ ተጀምረዋል፡፡ ስለዚህ ወደ ፊት ቀና የሆነ ውይይት ሊመጣ እንደሚችል የሚያመላክቱ ትናንሽ ተስፋዎች አሉ፡፡ ” ብለዋል፡፡ የአፍሪካ ሕብረት ሊቀመንበር ሙሳ ፋኪ በበኩላቸው የቀድሞውን የናይጄርያ ፕሬዘዳንት ኦሊሴንጎ ኦባሳንጆን በአፍሪካ ተፋሰስ ሃገራት በተለይም ደግሞ በኢትዮጵያ ላይ አተኩረው እንዲሰሩ ልዩ ልዑክ አድርገው መላካቸውን የገለጹ ሲሆን "እስካሁን ድረስ 3 ጊዜ ተመላልሷል፡፡ ሁለቱንም አካላት አዳምጧል፡፡ መንግስት ሕውሃት ወደ ድንበሩ እንዲመለስ ይሻል፡፡ በተጨማሪም የአብይ አሕመድ መንግስትን ሕጋዊነት እንዲቀበልና እውቅና እንዲሰጥ ይሻል፡፡ በሌላ በኩል ሕውሃቶች የስብዓዊ አቅርቦት እንዲሻሻል ይፈልጋሉ፡፡ የጉዞ ኮሪደሮች እንዲከፈቱ ይሻሉ፡፡ የኤርትራ ኃይሎች ለቀው እንዲወጡ እና በክልሉ የሕዝብ አገልግሎቶች እንዲመልስም ይፈለጋሉ፡፡ በሰፊው ካነሳነው በሁለቱም አካላት በኩል እነዚህ ነገሮች ናቸው የሚነሱት፡፡ ከሁለቱም ጋር መነጋገራችንን ብንቀጥልም አለመታደል ሆኖ መሬት ላይ ግን ጦርነቱ ቀጥሏል፡፡ በእርግጥ ከሰሞኑ ግንባር ላይ በጦርነቱ ቀጠና መረጋጋት እየወረደ መሆኑን አይተናል፡፡ ነገር ግን ይሄ ሁኔታ በጥልቅ ያሳስበናል፡፡ " ብለዋል፡፡ ዝርዝሩን ከተያያዘው ድምጽ ያድምጡ